27 mense sterf in ongeluk op N1 | Maroela Media
Altesaam 27 mense het gesterf in die grusame ongeluk wat Vrydagmiddag op die N1 naby Mookgophong (Naboomspruit) in Limpopo plaasgevind het.
Kol. Moatshe Ngoepe, woordvoerder van die polisie, het aan Maroela Media die dodetal van die ongeluk tussen Kranskop en Middelfontein bevestig.
Dit is in dié stadium nog nie duidelik hoe die ongeluk gebeur het nie, maar owerhede het bevestig onder meer 'n vragmotor, 'n 22-sitplek minibus en 'n ligte afleweringsvoertuig was betrokke.
Ineke van Huyssteen, woordvoerder van ER24, sê paramedici het net na 16:00 by die toneel opgedaag. Sy sê talle mense is in die ongeluk beseer hoewel die presiese getal beseerdes nog nie bevestig kan word nie. Die beserings wissel van gering tot ernstig.
Matome Moremi, woordvoerder van die provinsiale departement van vervoer, het teen 18:50 gesê die N1 is steeds in albei rigtings gesluit. Volgens Moremi behoort die pad binne ongeveer 'n halfuur oopgestel te word.
Intussen word motoriste wat van Gauteng of Bela-Bela ry, aangeraai om die Kranskop-afrit na Modimolle as alternatiewe roete te gebruik. Motoriste wat van Polokwane in 'n suidelike rigting ry, moet die R101-afrit by Mookgophong neem.
Alweer 'n minibus taxi en 'n trok. Dit is tragies. 27 Gesinne wat vanaand in rou gedompel is en wie se lewens in 'n oogwink verander. Innige simpatie aan die bedroefde familie en spoedige beterskap aan die beseerdes.
Ek kan net dink hoe…… Ek ry ongelukkig elke liewe dag 30km in en weer 30km uit die dorp om my kind skool toe te vat en ongelukkig weet ek hie mense bestuur!
22 sitplek bus en vragmotor.
So jammer dat mense so uitgebuit word en dan met hul lewens betaal.
Ek sien op die nuus die dame kla oor die pad. Dis nie die pad nie, die Taxi's jaag soos maniakke vernaam hierdie 22 sitplek bussies. Die dood moet mos altyd 'n oorsaak hê en onskuldige mense sterf onnodig.
Die vragmotor se band het gebars toe ry dit in die aankomende verkeer in. Daar was ook meer as drie voertuie betrokke, insluitend privaat gesinsvoertuie.